**Structural Assistance Grant**

Da Structural Assistance Grant (SAG) em grant po sapot dem owner/occupier uda nogad insurance, gad smol inkam, po elp fixe aus blo dempla po mekem strong, seip ane wea pipol ken lib de, ip em bin damiz lo demkain disaster wea yu mait gede grant.

Dis SAG e gede mani prom government blo Queensland ane Australia, lo da Personal Hardship Assistance Scheme (PHAS). Idea blo dis wan e po gibe mani po dempla uda nogad insurance, smol inkam, owner/occupiers uda kan gede mani sapot prom nada ples. Dis SAG e no semkain wase insurance. Yu ken onli yuzem po fix wanem e nidem po meke dem aus strong, seip ane wea pipol ken lib. Da Department of Communities, Housing and Digital Economy ol gad spesil pipol uda go luk da aus ane disaid wanem ol go nidem po fixem.

Dem home owners uda satispai da department ken ask po sapot aptu $50,000. Home e ken bi diskain, aus, caravan, bot, da ples wea yu ebritaim lib.

**Demting yu mas gad po gede da SAG grant**

Dem applicant po gede da SAG grant mas satispai demting ya:

* Da ples yu lib wanem yu go ask po gede grant, mas bi lo dem eria wea wea e bin gad dat disaster.
* Da seimtaim wen dis disaster e bin apen, dat ples, nomata em aus, caravan o bot, e bin da main ples wea yu lib.
* Dat ples wea yu bin lib, prapa nugud damiz e bin apen po em prom dat disaster.
* Dat ples wea yu lib, yu mas bi buy em o yu gad mortgage po em. Ip e gad modan wan bilding wea da seim properti ane e gede electricity prom da seim meter, mipla ken spik dat dem ples e separet, ip yu ken prubem dat yupla lib separet prom wananada.
* Yu no lau po gad insurance wanem go kaba yu po expense or damiz wanem bin apen prom disaster.
* Ip yu gad insurance policy:
	+ Yu nogad inap kaba po demting wase storm plad ane,
	+ Yu mas gad inap impomeisan po prubem dat dempla bin spik no po dat insurance claim blo yu.
* Yu ken meet dem income test limit ya andanit.

Mipla go sane spesil pipol po aus blo yu po luk ip e bin gad damiz, o em bin distroi, o yu nomo ken lib wea em bikoz prom da disaster. Dempla go luk po paindaut wanem mas apen po da ples po fixem po mekem strong, seip ane wea pipol ken lib de gen.

**Income Test** (aumas mani da Applicant gedem)

Da amount blo mani da Applicant’s gedem (bipo tax) **ebri wik** masbi less dan:

* Wan person: $988 ($51,398 ebri yia)
* Tu adult: $1,367 ($71,061 ebri yia)
* Wan parent, wan pikinini: $1,368 ($71,110 ebri yia)
* Tu adult, wan pikinini: $1,694 ($88,111 ebri yia)

Po ebri ekstra pikinini, nada $327 ebri wik. Po ebri ekstra adult uda lib de, $378 ebri wik.

Da income blo eni nada adult uda lib de, mipla nogo kauntem. Ip tu o mo pipol prom dipren pamle e bin buy da property den dempla ebriwan mas satispai da income test.

**ID blo yu & Demting Yu go Nidem**

Ebri Applicant mas fill in application form (online, lo phone o in person), diskain:

* Date ane wanem damiz bin apen
* Prubem dat da properti e blo yu\*
* O diskain:
	+ Statutory declaration wea em spik dat da Applicant nogad eni insurance.
	+ Yu mas gad leta prom insurance company blo da Applicant wea da leta spik da Applicant nogad insurance cover po diskain ting, wase storm o plad.
	+ Mas gad leta po prubem insurance company blo da Appllicant no bin sapot insurance claim po damiz.
* Applicant mas prubem dat em meet da Income Test diskain, wea (payslips, Centrelink benefit statement o Australian Taxation Office notice of assessment).

Da Applicant mas gibe proof uda em, wea ID blo em ane da ples wea em lib. Em ken bi diskain:

* Driver licence o nada poto ID
* Medicare card blo dem pamle memba blo da Applicant uda meke claim po da SAG.

Ip da Applicant nogad dis inpomeisan, dempla go nid po gede peipa wanem gad neim, birth date ane adress blo Applicant.

\*Ip ol diskain paper work e bin distroi wea da disaster, pliz spik po da department opisa ane em go elpe yu.

**Wiskain Ting no Pat blo SAG**

Yu kan apply po grant po fix diskain ting:

* Ip yu gad ples wase holiday aus o rental bilding yu gad po meke mani po yuselp
* Yu nogo gede grant ip da ples wea yu stap no bin mite dem council seipti rules blo housing
* Dem ting blo yu wase caravan o bot wea no yuzem po ples po lib
* Ip aus bin gad damiz wanem bin apen bipo da storm o plad
* Da normal work yu mekem po kipe da bilding strong ane seip.

**Dem Wei blo Assessment**

Wen da application po da grant e pinis, mipla go kontakt da Applicant wea phone po spik taim po kam luk da damiz.

Mipla go luk da bilding blo da Applicant po paindaut wanem e go nid po meke da ples strong ane seip ples po lib. Ip da Applicant bin apply po Essential Services Safety and Reconnection Scheme grant, mipla go meke seipti check bipo da electricity, gas, wata, sewer ane septic e ken konekt gen.

Mipla go meke list wea em gad ol dem ting wanem e nidem po fix ol damiz, ane wanem ol go cost. Da grant kan bi mo dan wanem da bilding e worth bipo da damiz e bin apen. Wen da department bin approve da list blo wanem ol nid po fix da damiz, mipla go gibe copy po da Applicant. Dempla mait nid po sain statutory declaration bipo dempla gede da money.

Da Applicant mas pinis meke ol da wok insaid da 12 months prom wen em bin pas gede da grant.

**Dem Wei blo Payment**

Da grant mani e ken kam stret po da Applicant o stret po da bilda uda go meke da wok. Da mani e ken kam wea:

* **Electronic funds transfer (EFT)** po da bank account wea da application. Yu go gede da mani wen da bank bin pinis meke da payment.
* **Cheque** go kam po da addres de wea da application.

**Sapot wea dem Repairs**

Mipla go kontakt yu po paindaut wiswei dem repair ane ip yu go nid mo sapot.

Ip yu nide sapot po elp find dem kontrakt worker o wanem dempla go charge yu, den ring da Community Recovery Hotline lo 1800 173 349.

Po gede list blo dem prapa bilding woka pliz go po [Our lists and registers | Queensland Building Construction Commission (qbcc.qld.gov.au)](https://www.qbcc.qld.gov.au/about-us/our-lists-registers)

**Nada Sapot**

Maitbi yu ken gede nada grant ip dem repair bill e go kost mo dan dis grant.

Ip yu kan gede ebri mani yu nidem po fix aus blo yu, maitbi yu ken tok po pipol uda go gibe money adbais baut wiskain po budget ane wiskain po seibe money.

**Wiskain po Apply**

* **Applai online** wea da Community Recovery Portal: [www.communityrecovery.qld.gov.au](http://www.communityrecovery.qld.gov.au) (dis wan e onli wok wen da PHAS grant e bin stat)
* **Applai lo phone:** Ring da Community Recovery Hotline lo **1800 173 349**
* **Applai yuselp:** Go po [Community Recovery Hub](https://www.qld.gov.au/community/disasters-emergencies/disasters/resources-translations/find-hub)

**Mo Inpomeisan**

Po gede mo inpomeisan go po [www.qld.gov.au/communityrecovery](http://www.qld.gov.au/communityrecovery) o ring da Community Recovery Hotline on **1800 173 349**.